"سن اولدوغو کیمی حسابا قات، گؤندر" دئیدی. "آی قارداش سن بیلمیرسن قانون نه دیر؟" دئیه سوروشدوم. "قانون منه کئچمز، دئدی. قانونا اویاجاق اولسا ایدیم، سنین یانووا نئیه گلیردیم" دئیه اوستومه چیغیردی.
تبریز استثنا بیر شهر دگیل. دونیاینین هر یانیندا و هر شهرده کی محله لرین، کوچه لرین آدلاری بئللی بیر مناسبته گؤره قویولوبدور.
آلمانیانین کؤلن شهرینده کیچیک بیر کوچه نین آدی سون زامانلاردا "مایالان" آ مشهور اولماغا باشلاییبدیر. بو آد هله لیک کؤلن شهرینده یاشایان آذربایجانلیلار آراسیندا تانینیر. آنجاق بو شهرین آذربایجانلی لاری اولاراق امضا ییغیب بو کوچه نین آدینین بلدیه خریطه سینده ده "مایالان" آ دگیشدیریلمه سی اوچون ایستک (تقاضا) وئرمک ایشینی ده من ئوزوم بوینوما گؤتورموشم.
Mayalan کلمه سی نین یازیلیش و اوخونوش اعتباری ایله آلمانجایا یاخین اولدوغو اوچون، بو آدی بلدیه ده قبول ائتدیره بیله جگیمیزه اینانیرام. بیر ده بو کلمه یه یالاندان گؤزل بیر معنی قویمالییق. بلدیه یه "بو کلمه بیزیم دیلیمزده قیزیل گول آنلامیندادیر" کیمی بیر شئی دئملی ییک، و بئیله جه بلدیه نی بیزیم اؤنریمیزی قبول اتمه سی اوچون ترغیب ائتمه لییک. یئترلی امضا ییغابیلمز ایسک، جماعاتدان آیری بهانه لر ایله امضا ییغمالییق. منیم بئله ایشلرده تجربه لریم چوخدور.زامانیندا، رحمتلیک " کؤلن آذربایجانلیلیارانجمنی" نین حقوقی ایشلرینین قاباغا آپاریلماسی منیم بوینوما قویولدوغو اوچون، بئیله ایشلرده الیم یاتقینلاشیبدیر.
چوخداندیر کؤلن شهرینده حساب توتما و وئرگی مشاویرلیگی ایشینه مشغولام. اوزون ایللر بوتون چیرپینما، چالیشمالاریما قارشین، اینترنت ده قویدوغوم تبلیغلره، داغیتدیغیم کارتلارا، موختلیف درگی و قزته لرده چیخارتدیغیم تبلیغلره قارشین بیر تک نفر آلمان گلیب ده "منیم حساب ایشیمی گؤر" دئمه دی. تصادف اولاراق گیردیگیم کنایپه ده (آبجوخانا)، سلمانی توکانیندا، کیوسک دا یاخود باشقا بیر توکاندا کارتیمی وئریب "من حسابدارام، حساب ایشینیزده یاردیمجی اولابیلرم" دئدیگیمده، آنجاق یوخاریدان بیر باخیش و آلچاقلاییجی بیر سس تونو ایله قارشیلاشارام: "حسابداریمیز وار، کارتینیزی ساخلایین باشقا بیریئرده لازیمینیز اولار". منه نه قالار، البته کی آنجاق خاریجی "ماندانت"لار. وکیله، وئرگی مشاورنیه، حسابدارا مراجعه ائدن لره "ماندانت" دئییلر. بیر چوخو هئچ آلمانجا بیلمز، بیر نئچه ایل آلمانیادا جوربه جور ایشلر ایله مشغول اولداوقدان سونرا بیر کیوسک، کیچیک بیر باققال توکانی، بیر سلمانی توکانی کیمی بیر ایش یئری آچماغا چالیشار و چوخ تئز میلیونر اولماق ایسده دیگی اوچون هر شئیی اوجوزا مال ائتمک ایسدر. منه "حساب ایشیمی گؤره جکسن" دئیر آنجاق سونرا قیزی اونیورسیته یه گئتمک ایسده دیگینده دولدورماغی گئرکن فورمو، آروادی دوغدوغوندا خسته خانا نین وئردیگی فورمو، اوغلونو ائولندیرمک ایسده دیگینده لازیم اولان اداری ایشلرین گؤرولمه سینی ده مندن گؤزلر. "بو ایشلر اوچون من زامان و انرژی صرف ائدیرم، اونا گؤره ده بئللی بیر اوجرت حسابلامالییام" دئدیگیمده، "بس من نه اوچون سنین یانینا گلدیم، بئیله بیلسه ایدیم گئدردیم آلمان بیرینین یانینا دا...." دئیر، و خالاسی اوغلونو "توریست" اولاراق گئتیریب، سونرا مین بیر بهانه ایله آلمانیادا اوتورما اجازه سی آلماق ایسده دیگینده ده گئنه بوتون ایشلرینده مندن کؤمک ایسدر. بئیله، دوغرودان دا منیم ایشیمین و حقوقی صلاحیتیمین چرچوه سینه سیغمایان، ایشلر بوینوما قویماغا چالیشدیغیندا، "قارداش بونلار منیم ایشیم دگیل، بو ایشلر بیر وکیل ایشی دیر" دئسم، "پاهووووو.....، سنده ه ه ه ، اه .....، پیشیگه دئدیلر پوخون درماندیر، سیچدی اوستونو باسدیردی...." دئیر. بئیله وضعیتلرده سول بؤیرومده، قابیرقالاریم آلتیندا بیر نقطه، کؤز قویولموش کیمی، یانماغا باشلار، بوغازیم بیچیلر، آغزیم قورویار، آلنیم قیریشار، گؤزلریم دارالار، اوزومون جیزیقلاری درینلشر، چیگینلریمده بؤیوک بیر یوک وارمیش کیمی بیر آغیرلیغین آلتیندا ازیله رم. آلت دوداغیمین ساغ یاینینی دیشلریمین آراسینا قیسدیرارام. سول الیمین بارماقلارینین اوجو ایله بیغیمی، کئچی ساققالیمی قاریشدیرارام. آنجاق بیر چوخ یئرده گئنه چاره سیز قالیب، هئچ ده گؤرمک ایسته مه دیگیم بو ایشین آلتینا گیررم. بوتون بونلاردان اؤته یه، منیم "ماندانت" لاریمین بیرده، بوتون ریاضیات قایدالارینی آلت – اوست ائدن ، ارسطونون، تالسین، ارشمیدوسون، فیساغورثین و عمر خیامین فیکیرلشیب، حسابلادیقلاری و قایدالاشدیردیقلاری اؤلچولره اویمایان اؤز حساب متودلاری وار. اوچ ایله دؤردون توپلامی یئرینه گؤره بئش، آلتی یاریم، یئددی ویرگول سکگیز، دوققوزیاریم حتی اون بیر بئیله ائده بیلر. دئملی سونوج وئرگی اداره سینه، خسته لیک بیمه سینه، تصادوفلر بیمه سینه یوخسا تجارت - صنایع اوتاغینا وئریله جک ایسه اوچ ایله دؤردون توپلامی بئش ایله آلتی ویرگول یئددی آراسیندا بیر شئی ائتمه لی دیر. اوچ گون سونراسی....."ماندانت" بیگ بانک دان وام آلماق ایسده ییر. اوچ ایله دؤردون توپلامی یئددی ائدرسه، بانک "گلیرین آزدیر" دئئیه کردیت وئرمه یه جک. البته کی اوچ ایله دؤردون توپلامی اون بیر ائتمه لی دیر. بئش گون سونرا ایسه "ماندانت" بیگ خالاقیزی سینی آلمانیایا دعوت ائتمک ایسده ییر. خاریجی لر اداره سی دعوتنامه صادر ائتمک اوچون گلرینین نه قدر اولدوغونو سوروشور. اوچ ایله دؤردون توپلامی بو یول نه ائدر؟ بورایا قدر کیچیک بیر حسابدار اولاراق "ماندانت" بیگین بویوروقلارینا بویون قویمالی یام. منیم کیمی کیچیک بیر حسابدار بئیله قورال – قایدالاری ازبره بیلمه لی دیر. "ماندانت" بئیگین کیچیک بیر اشاره سی، بیر تلفونو، بیر اِ – میل ی محاسبه چینین نه ایش گؤرمه سینی بیلمه سی اوچون یئترلی اولمالی دیر. یوخسا "ماندانت" بیگ چوخ حقلی یئره "سن فیکر ائدیرسن، من نه اوچون بو قدر آلمان حسابداری وارکن سنه گلمیشم. سنین ده آلمانلار کیمی قورو و قایدا – قانونا دایاق تئرپنه جگینی بیلسه ایدیم، بیر آلمانین یانینا گئدردیم، دولت موئسیسه لرینده ده سؤزو سندن داها یاخچی کئچردی...... " دئیر. آنجاق "ماندانت" لاریمین گؤزونده هر زامان بئیله کیچیک، مسئولیتسیز، ایکینجی درجه دن و دولت مؤسیسه لرینده سؤزو کئچمه ین بیر حسابدار اولاراق قالمیرام. کیمی زامان، دئملی وئرگی اداره سینین "ماندانت" این سون دؤرد یاخود بئش ایلینین حسابینی کونترول ائدیب، حسابین هر گوشه سینده بیر کلک، بیر تولکولوک ایله نئچه ایورو بوردا، نئچه ایرو اوردا، وئرگی قاچیردیلدیغینی و بونلارین نئچه ایل بویونجا حسابلانماسی گره کن فائیزینی و اوستونه بیر چووال جزا و جریمه حسابلاندیقدان سونرا توپلامینین اوتوز نئچه مین اویرو ائتدیگینی آچیغا چیخارتدیغی زامان، "ماندانت" لاریمدان "سن بو ایشین متخصصی سن، قانونلاری سن بیلمه لی سن، بو ایشین مسئولیتی سنین بوینووا دیر، منیم سنین تخصصی ایشیوه قاریشماغا اجازه م یوخدور، سن بو ایشین تحصیلینی آلمیسان، من بو ایشلری باشارمارام، سن منه ایشین نه جور گؤرولمه سی گره ک دیگینی ئویره تمه لی ایدین" کیمی سؤزلر ائیشیدرم. بو ایشه تازا باشلادیغیم زامانلار ""ماندانت" لاریمی آنلاماق اوچون بیر آز روح بیلیمی اؤیرنمه لییم" فیکری ایله زیگموند فرویدون، کارل گوستاو یونگ ون، آلفرد آدلرین، ویلهم رایش ین و نئچه نئچه کلاسیک روح بیلیمچیلرینین اثرلرینی اوخودوقدان سونرا ""ماندانت" لاریمی آنلاماقدان هله ده عاجزم" سونوجونا یئتیشینجه اوتوروب ایوان پاولوف ون اثرلرینی اَن اینجه آیرینتی لارینا قدر اوخودوم. سونوندا "منیم "ماندانت"لاریمین ریاضیات آنلایشینی درک ائتمک اوچون ارسطونون، تالسین، ارشمیدوسون وعمر خیامین گئتیردیکلری ریاضیات قایدالارینین اؤته سینده بیر سیرا ریاضیات قایدالاری گئتیریلمه سی گدرکدیگی کیمی، اونلارین یاشام آنلاییشینی آنلایابیلمک اوچون ده گئنه بوتون کلاسیک روح بیلیمچی لرینین تاپدیقلارینین اؤته سینده بیر سیرا فنومنا لارا و تکنیک لره ال تاپمالی یام" سونوجونا یئتیشدیم.
کئچمیشده "ماندانت" لاریمدان بیریسی ده رحمتلیک همشهریمیز رحمت الله ایدی. اونو چوخ قدیمدن تانییاردیم وتبریزین مارالان محله سیندن اولدوغونو دا بیلردیم. نئچه ایللر آیریلیق دان سونرا بیرگون تصادف اثری کؤلن ون"آلته فویرواخه" آدلی مدنیت اوجاغیندا تازادان گؤروشدوگوموزده چتینلیک ایله تانییا بیلمیشدیم. ساچینین قاباغی بیر آز توکولموشدو، قالانی دا آغارمیشدی. ده ن دوشموش قالین بیغلاری بوتون دوداقلارینی ئورتموشدو و بیر نئچه گونلوک، ده ن دوشموش، ساققالی ایله اولدوغوندان داها دا یاشلی گؤرونوردو. گؤزلری بیر آز درین دن باخیردی، قالین و اوزون قاشلاری گؤزلرینین ئونونه توکولموش و باخیشینا بیر قورخونج حالت وئریردی. بویو بیر آز قیسسالمیش کیمی ایدی. یوخسا اوزون زاماندان بری گؤرمه دیگیم اوچون منیم ذهنیمده قالان خاطره سی داها اوجا بویلو قالمیشدی. ائولنمیش، خوشبخت جه یاشاییر و ایکی قیزی اولدوغونو ائشیدینجه دوغرودان دا چوخ سوئینمیش ایدیم. کؤلن ده کی "ایرانلی" لارین بیر چوخو کیمی تاکسی سورمک ایشینه مشغول ایدی. بیر آز یاسدی یاسدی دانیشدیغی اوچون کؤلن تاکسی چی لاری آراسیندا "یه حمت مایالان" آدیندا تانیندیغینی دا سونرالار ئویره نمیش ایدیم. بیرنئچه ایل سونرا بیر آخشام تلفن ائدیب او شیرین و یاسدی لهجه سی ایله "آی اوغلان، تاخسی حساب ایشینده ن باش آچایسان؟" دئیه سوروشدو. "بلی رحمت قارداش، نئچه دانا تاکسی چی "ماندانت" یم وار" دئدیم. "آخی بیلیسن، بعضی خییدالیخلایی وای، تلفوندا دئیه بیلمی ییم، او خییدالیخلایینی دا بیله ی سن؟" دئیه سوروشدو. "خییدالیخ" لاردان منظورو "وئرگی قاچاقچیلیغینین یولاری" اولسا ایدی گرک. "ایسدرسن ساباح سحر گل، یاخیندان دانیشاق دئدیم". "یوخ من گوندوز گله بیلمه ییه م، گوندوز ایشلییه م، آخشام ایشدن سویا تلفن ائیله یه م." دئیه جواب وئردی."یقین کی بو ایشین منیم اوچون ایش یوخ، تفریح اولدوغونو فیکر ائدیر" دئیه فیکیرلشدیم، آنجاق بئنیمدن کئچنی دیلیمه گئتیره بیلمه دیم. "ساغ اول، رحمت قارداش، سونرا گؤروشه ریک" دئدیم.
بیر نئچه گون سونرا بیر آخشام ساعات دوققوز یاریمدا "راین" چایینین قیراغیندا گئزمه گه چیخماق ایسده ییردیم. باهارین سونلارینا یاخین اولدوغو اوچون گونون اوزون زامانلاری ایدی. گون باتاندان سونرانین آیدینلیغی ساعات اونا قدر چکیردی. "راین" چایی چوخ آرام آخیردی و قارشی طرفده کی سویود آغاجلاریندان یوخاری، قیرمیزیلیغا ووران ماوی گؤی اوزو ایله گون باتاندان سونرانین آیدینلیغیندا گؤزل بیر منظره یه دؤنموش ایدی. او گون سحردن آخشاما قدر پنجره نین دالیندا اوتوروب، کامپیوتره سایی وئرمک، تلفن دا "ماندانت" ایله هئچ اوستونده بوغازیمی ییرتماق، هئچ د ه اجر- اوجرت حسابلایابیلمه یه جگیم فورملار دولدورماق و وئرگی اداره سینین، یوخسا تصادف لر بیمه سینین فیلان ویا بهمان "ماندانت" باره سینده کی تلفن لارینا جواب وئرمک ایله گونومو کئچیرتدیگیم و آلمانیادا چوخ آز تاپیلان بئیله گؤزل بیر گونو الدن وئردیگیم اوچون چوخ حیفیم گلیردی. پنجره دن گون باتانین منظره سی نی گؤرونجه اوزومو ساخلایابیلمه دیم. تر – تله سیک پالتاریمی گئئیب قاپینی دالیمجا چیرپیب، پیلله لرین ایکیسینی بیر ائدیب ئوزومو ائوین چیخیشینا یئتردیگیمده، بیزیم رحمت قارداشین قارا فورد ماشینینین قاپینین قاباغیندا دایانارکن رحمتین هله فرمان دالیندان ائنمه میش پنجره دن سئوینرک "آی اوغلان، منیم الیمدن هایا قاچماق ایسده ییی سن" دئیه سسلندیگینی گؤردوم. ماشینی سؤندوروب، یان اوتوراقدان بیر قوجاق کاغاذ قولتوغونون آلتینا یئرلشدیریب، زیققیناراق آشاغی ائنیب یاخینلاشدی. گؤروشمک اوچون ائلیمی اوزالدارکن، بیر آز دا طعنه ایله، "رحمت، بیر تلفن ائتسه ایدین ده، بیر قوزودان فیلاندان کسدیرسه ایدیم" دئدیم. سؤزومده بیر آز دا طعنه اولدوغونو حس ائدرک "آی کیشی، اؤزگه دگیلیک کی، بی ی دا، سیزین یاخینووزدا بی نفری گؤیه جه ایدیم، قئیده نده، ائیله سنه ده بیر باش ویی یم، کیفوو سویوشوم دئدیم" دئییرکن اؤزونو دعوت ائدر کیمی الی ایله یولو گؤستردی، "هله یئیی ی چیخاق یوخا یی، قالانینی سویا دئیه یه م" آچاریمی چیخاردیب، ائوین قاپیسینا سالارکن بیر ده دؤنوب حیفسه نه رک گؤی اوزونون ماوی لیگی ایله گونش ایشیغینین قیرمیزیلیغینین قاریشدیغینا باخدیم. بیر چای ایچیب، بیر آز ساغدان سولدان دانیشدیقدان سونرا رحمت قارداش، "هن، ایندی گه له ک اصلی مطلبه" دئدی. "بیلی سن؟ من کئچن هفته تاخسی ایشلتمه اجازه می آلدیم، ایندی ده، ائیله، سیزون محللووزده بی نفه یی گویمه یه گئتمیشدیم. اونون تاخسی سینی آلماق ایسدیی دیم. انشا الله بو ایش توتسا، البته کی ایشتویا به یاتا لیق(وئرگی مشاورلیگی) ایشله ییمی سن گویه جک سن. باخ، منیم ایشیم سنینن اوچون اوبیی لَیین یایی سی قده ر اولاجاق، من ئوزوم بی خییدا حساب ایشیندن باشایایام. سن ئوزون بیلی یسن، من بازای دا فه یش آلیش وئیی شینیه باخایدیم، حساب ایشله ییمین ده هامیسینی ئوزوم گؤیی یدیم. نئچه ایلدی ده تاخسی ایشینده یم، خییدالیخ لایی نین هامیسینی دا بیلی یم. سن مه نه فقط بی آز وئی گی ادایه سینه گؤی سه ده جه ییمیز ایشلَه ی ده کؤمه ائیله یه جه سن....." بیر جواب وئرمه گه، هئچ بیر شئی دئمه گه، " یوخ قانوندا بئیله یازیلیب، سن دئین کیمی اولماز" دئیه چیغیرماغا، باغیرماغا گرک قالمادی. رحمت قارداشین "من اؤزومده بیی خی ی دا حسابدایام، تاخسی ایشلینین ده خی ی دالیخلایی نی بیلی ی م" دئدیگینی ائشیتمک سول بؤیرومده، قابیرقالاریمین آلتیندا کی او نقطه نین یانماغا باشلاماسینا، بوغازیمین بیچیلمه سینه،آغزیمین قوروماسینا، دیشیمین قیسیلماسینا، اوزومون جیزیقلارینین درینلشمه سینه، گؤزلریمین دارالماسینا و آلنیمین قیریشماسینا یئترو آرتاردی بئیله. اختیاریمدا اولمادان سول الیمین بارماقلارینین اوجو ایله باشیمین دالیسینی، بوینومون کؤکونو قاشیماغا باشلادیم. بو تویون موبارک اولمایاجاغی دویغوسو باشدان بری ایچیمده یارانمیشدی. "رحمت قارداش، گل بیر ایش گؤرک، چاییمیزی ایچدیک، بو حساب مساب سؤزونو بوردا باغلایاق، یولداشلیغیمیز یئرینده قالسین، قالخیب گئدک "راین" دا بیر آز گه زه ک، سن ده ساباح گئت آیری بیر مشاورین یانینا" دئمک اوچون آغزیمی آچدیم، " آنجاق، "رحمت قارداش، گل بیر ایش گؤرک........" دَن ایلری گئتمه گیمیه اجازه وئرمدی. "یوخ، سن هله دوی ی ، باخ، من سنه هامی نین وئی دیگی قدر وئیه ه جه یه م، ایشلی ی یمین ده چوخونوئوزوم گؤیه ه جه یه م" دئیه سؤزونه ادامه وئررکن، یانیندا گئتیردیگی کاغاذلارین ایچیندن اوستونده ایش اداره سینین آرمی اولان نئچه یاپراقلیق بیردوکومنت چیخاردیب منه وئررکن، "باخ، آیبای تس آمت (ایش اداره سی) منه کؤمک ائتمک اوچون بعضی شئی لَه ی ایسته دی یی، بیل می یم، بیزینیس پیلان دی، نه مه نه دی، سن بی لایی حاضی ی لا، قالانینی سویا دانیشاییخ..." هئچ بیر جواب وئره بیلمه یه جک قدرحوصله م قاچدی. ایش اداره سینین نه ایسده دیگینی بیلیردیم. گله جک اوچ ایل اوچون تخمینی شکیلده آیلیق گلیر- گئدر و چیخار- زیان حسابی نین یانیندا بیر ده او شخصین خصوصی گلیر گئدر حسابینی، دئملی ائوینین گلیرینی و خرجینی نین حسابینی ایسده ییردی. بئیله بیر(بیزینیس پلانی) دوزلدیب کاغاذا گئتیرمک بئش ایله آلتی ساعات یاریم آراسیندا ایش ایدی و بونون اوچون ده، او شخصین اؤز یاردیمینا گرک وار ایدی. گله جک اوچ ایلده گلیر گئدرینین تخمینی اونون ائده بیله جگی بیر تخمین ایدی. آنجاق منیم "ماندانت" لاریم، هله بیرده قدیم دن تانیدیغیم بیر یولداشیم مندن حسابدارلیق و وئرگی مشاورلیگینین اؤته سینده بیر ده جادوگرلیک استعدادی گؤزله ییر. اونون گله جک اوچ ایلده گلیر گئدرنین یانیندا بیرده ائوینین خرج مخاریجینی، هاردان ایسه، بیلمه لی ایدیم. اونون منیم یانیمدا اوتوروب منه بیلگی وئرمه گه زامانی یوخ ایدی. اونسوز دا گوندوزلری ایشله ییردی، گئجه لری ده آرواد اوشاغینین یانیندا اولمالی ایدی و سونراسی دا ائرته سی گون ایشله یه بیلمه سی اوچون استراحت ائتمه لی ایدی. رحمت قارداشین الیندن ایش اداره سینین فورمونو آلیب میزین اوستونه قویارکن پنجره دن گؤزوم کیچیک دالقالارینین گؤی اوزونون قیرمیزیلیغینی منعکس ائدن "راین" چایی نین قارشی ساحیلینده سوگود آغاچلارینین آلتیندا اود یاندیریب و کؤز دوشه نه قدر کبابلارینی حاضیرلایان، یوخسا بیر بیره ایچن پیکنیک چی لره دوشدو. "رحمت قارداش، بیلیرسن بو ایش ئوزو، سنین سونراکی ایشیندن آیری، بئش آلتی ساعاتلیق، دئملی منیم بیر ایش گونومون ایشی دیر، اونا گؤره ده بئللی بیر اوجرت حسابلامالییام" دئمک اوچون آغزیمی آچیدیم. آنجاق رحمت قارداش گئنه ده "رحمت قارداش، بیلیرسن، بو ایش...." دَن ایلری گئتمه گیمه آمان وئرمه دی. "ائیله، گل بو آخشام بو ایشی یازیب قویتایاخ، منه ده ساباح سحَی ی اوچون آیبایتس آمت دا (ایش اداره سینده) واقت وئی ی یبلر، ساباح بونو تحویل وئیه ه بیلمه سم، ایشیمه انگل چیخایدارلای" دئیه سؤزومو کسدی. گئنه ده هئچ ایسته مه دیگیم بیر ایشه بویون قویماق مجبوریتینده قالدیم و "انشا الله ایش قورتاراندان سونرا انصافینا گؤره بیر شئی وئرر" اومیدی ایله کامپیوترین ئونونده اوتوروب، اِکسل پروگرامیندا گله جک اوچ ایل اوچون آیلار و گلیر- گئدر لره گؤره جدوللر دوزلتمه گه باشلادیم. ساغ اولسون رحمت قارداش، گئجه ساعات اون ایکی یه یاخینلاشاندا ائولرینه زنگ ائیله ییب، "ایشیمیزگؤزله دیگیمدن چوخ چکدی، سیز یاتین، من سویا گله یم" دئدی و ساعات اوچ یاریما قدر منیم یانیمدا اوتوروب منه گرکلی اولان بیلگیلری وئردی. سونوندا دا تشکر اولاراق "بوشلی بوشلی نین ساغلیغینی ایدَی، انشا الله یاخچی بی ی موقعیت ده عوضینی ئوده یه م" دئیه خداحافظ لشیب گئتدی. آنجاق رحمتلیک ئوزو یوخسا دا، الله ای وار، سؤزونه صادق چیخدی و تاکسی ایشله تمه گه باشلادیقدان سونرا آلیق حساب ایشلرینین یانیندا نه قدر آیری اداری و حقوقی ایشلری وارسا یولداشلیق قارشیلیغیندا منه گؤردوروردی. رحمتلیک منیم تیپیک "ماندانت" لاریمدان ایدی، ئوزو قدیم تَیبیز بازاییندا فَیش آلیش وئیی شینه باخدیغی و بی ی خی یدا حسابدای لیخدان باشا دوشدویو اوچون منیم نه ایش گؤره جه ییمه او یول گؤرسه دردی. دئملی اوچ ایل بویونجا آکادمی ده اوخودوغوم حساب توتما قایدا قانونلاری، آلمان دؤلتینین قویدوغو قانونلاری، وئرگی اداره سینین بروشورلرینده گؤرستدیگی ضابطه لری و آلمان وئرگی مشاورلری اوتاغینین قویدوغو حد و حدودلاری بیر قیراغا بیراخیب، رحمت قارداشین بویوردوغو یول یؤنتم لره گؤره ایش گؤرمه لی ایدیم. هر آی حساب ایشلرینین سونوجونو گؤردوگونده "گئنه ده منه بی ی دونیا مالیات چیخایدیبسان کی" دئئر و مین بیر دانا ایراد چیخارداردی."رحمت قارداش، باخ، قانونون بوراسیندا بئیله یازیر" دئدیگیمده، "آی کیشی، بیز بی ی عؤموی دو امپِی یالیزمه قای شی موبایی زه اِیلیییخ، ایندی سن گلیب منه امپی یالیزمین قانونوننان دانیشی ی سان؟" دئیه جواب وئره ردی. و هر سفرینده ده "گونون بیرینده وئرگی اداره سی بونون حسابینی کونتورول ائتسه او زامان دا "من بی ایشله یی بیلمه یه م، سن اؤزون بیلمه لی ایدین، سن بو ایشین تحصیلاتینی آلیبسان، اؤز مسئولیت ین ایله ایش گؤییوبسن....جرمه – جزاسی سنین بوینووا دی" " دئیه جه گی قورخوسوندان آز قالا شالواریمی باتیراردیم، آلتی آیلیغیم دالی دوشردی. بیر گون، "رحمت قارداش، سن تاکسی ایشله دیرسن، دورماق اجازه ن اولمایان یئرده دورارسان؟ گیریلمز خیاوانا گیره رسن؟ " دئیه سورشماق ایله اونون دا بئللی یئرلرده قانونلارا اویماغی گرکدیگینی و ایش ده اویدوغونو اونا خاطرلاتماق ایسده دیگیمین جوابیندا، "آی کیشی، من قانونا مانونا باخمایام، آلمان دؤلتی اؤزو ده بیلی ی، بیزله ی قانونا باخسوخ آجیمیزدان ئوله ییک. من وییوت ممنوع کوچه یه دالی دالی گییه یه م" دئمیشدی.ایکی ایل یاریم بو شکنجه یه دایانماق منی اون ایل قوجالتمیشدی. بو قدرعذاب ایله گؤردوگوم ایشین قارشیسیندا وئردیگی اوجرت ده هر آی آنجاق گؤردوگوم ایشه دوشن اوجرتین یاریسیندان آزی، آنجاق اونون اوچ – دؤرد قاتی آه، ناله، فغان و یالواریش اولاردی.
کئچن گوز(پائیز) آیلارینین بیرینده بیزیم رحمت قارداش کهنه ماشینینی ساتیب، مرسدس بنز دن تازا بیر ماشین آلمیشدی و اونا گؤره ده اوآیین حساب ایشینین سونوجوندا وئرگی اداره سیندن بیر چووال پول گئری آلماغینی گؤزله ییردی. بو هوس ایله کاغاذلارینی منه وئریب و هر آی کیمی ئوزونه گؤره یئترلی معلوماتلاری وئردیکدن سونرا تعطیله گئتمیشدی. ایکی هفته سونرا تعطیلدن قاییدا – قاییتماز تلفون ائدیب "حسابیما باخیرام، وئرگی اداره سیندن هئچ بیر پول گلمه ییب" دئدی. "بیلیرم رحمت قارداش، حسابینین سونوجونو هله گؤندرمه میشم، تازا ماشینینین آلیش دوکومنتی........" سؤزومو"بس سن بیلیرسن منیم بو پولا احتیاجیم وار، حسابیم منفی ده دیر، هر گون فائیز وئریرم،..." دئیه یاریدا کسدی. "دور، قارداش من سؤزومو قورتاریم، سن تعطیلده ایدین، سنی تاپماق مومکون دگیل ایدی، تازا ماشینینین آلیش دوکومنتی ناقص دیر، آپاریب مرسدس بنز ده تکمیل لشدیرمه لی سین، یوخسا وئرگی اداره سی ایراد توتار، آلاجاغینی وئرمز" دئدیگیم بیزیم رحمت قارداشین عصبلرینه توخونموش کیمی اولدو. سسی بیر آز اوجالدی و "نئجه یانی ناقیص دی، اونو مِی سه دس بنز وئییب دی. مِی سه دس بنزگونده نئچه یوز دانا ماشین ساتییی، ناقیص مدیَک وِئیمه ز" دئیه سسلندی. "باشووا دولانیم، رحمت قارداش، اومزاتس اشتوییر قانونونون اون دؤردونجو مادده سیننین اوچونجو بندینده آلیش دوکومنتی تعریف اولونوب و بئیللی ضابطه لر قویولوب، وئرگی اداره سی فاکتورون کیم طرفیندن وئریلدیگینه یوخ، اونون قانونی ضابطه لره گؤره یازیلیب – بازیلمادیغینا باخار" دئدی ایسم ده، بیزیم رحمتلیک رحمت قارداش گئنه ده منیم آلمان قانونلارینا یوخ، اونون بویوروقلارینا گؤره ایش گؤرمه گیمی امر ائدرک، "سن اولدوغو کیمی حسابا قات، گؤندر" دئیدی. "آی قارداش سن بیلمیرسن قانون نه دیر؟" دئیه سوروشدوم. "قانون منه کئچمز، دئدی. قانونا اویاجاق اولسا ایدیم، سنین یانووا نئیه گلیردیم" دئیه اوستومه چیغیردی. "رحمت، تلفن د ا اولماز، گل یاخیندان دانیشاق" دئیه دانیشماغیمیزی کسیب، خداحافظ لیک سیز تلفونو اوستونه قویدوم.
ایگیرم دقیقه سونرا پنجره دن بیزیم رحمتلیک رحمت قارداشین تازا تاکسی سی ایله قاپینین قاباغیندا دایاندیغینی گؤرونجه آتلاییب آشاغی ائندیم. قیسسا بیر سلاملاشدیقدان سونرا "رحمت قارداش ائوده قندیم یوخدور سور بوردان کوچه نین باشینداکی سوپر مارکت دن بیر قوطو قند آلیب قاییداق" دئیه ماشینینیا اوتوردوم. اوتوردوغوم کوچه نین آدی "هوهه اشتراسه" دیر، "راین" چاینین قیراغیندا و راینا موازی دیر. یوز اللی متیر ایلرده قیرمیزی کئرپیچدن تازا دوزلمیش ساختماندان سونرا ساغداکی کوچه نین آدی "آققرووق" دیر. بو کوچه بیزیم طرفدن گئدرکن گیریلمز دیر. آنجاق گیریلمز تابلوسو آغاچلارین دالیندا گیزله نیب، اوزاقدان گؤرونمور. اورایا یاخینلاشاندا "رحمت قارداش، بوردان گیر ساغداکی کوچه یه" دئیدیم. رحمت ساغ راهنماسینی یاندیریب کوچه یه یاخینلاشدی. آنجاق گیریلمز تابلوسونو گؤرونجه راهنماسینی سؤندوردو، گؤزونون یانی ندان غضبلی قاچاق بیر باخیش ایله، "اویانین وویود ممنوع اولدوغونو سن بیلمیسن یانی.." دئدی. "من بیلیرم، آنجاق سنین اوچون بیر مسئله اولمامالی دیر، "من قانونا مانونا باخمارام" دئئیردین. رحمتین قان تپه سینه وورموش کیمی گؤزلری قیزاریب حدقه دن چیخدی، ماشینی ساخلادی. دؤنوب غضب ایله اوزومه باخاراق "منی عصبانی ائیله مه ها..." دئیه تهدید ائتدی. من ایسه چوخ سویوق قانلی جا، "سنی نئیه عصبانی ائیله ییم کی، سن اؤزون بئیله دئیرسن" دئدیم. بونون ایله بیزیم رحمتلیک رحمت قارداشین دامارینا توخونموش کیمی اولدوم. دیشینی قیسیب، "اولان منی عصبانی ائیله مه" دئیه باغیراراق بیرینجی دنده یه قویوب قازا باساراق وار سرعتی ایله گیریلمز کوچه یه گیردی. تصادوف اثری، او لحظه ساغداکی کوچه دن آردی آردا دوزولموش نئچه دانا یانقین سوندورمه ماشینی ماوی ایشقلارینی یاندیریب، آژیرلرینی چیغیردا چیغیردا چیخدیلار. آرتیق چوخ گئج اولموشدو، فاصله چوخ قیسسا، و زامان چوخ آز ایدی. رحمتلیک رحمت قارداش تورموز ائیله مه گه فرصت تاپابیلمه دی. بیرینجی یانقین سوندورمه ماشینینین تورموز ائدیب ائتمه دیگینی خاطرلایا بیلمیرم. آنجاق یئر کوره سیننین بوتونون بیردن پاتلاماسی قدر گوچلو بیر تاققیلتی قولاغیما گلدی....
خسته خانادان بیراخیلدیغیمدا قیش قورتاریب، باهار تازا باشلامیشدی. دوقتورلارین دئدیکلرینه گؤره باش چاناغیمدا اوچ چاتلاق، بویون مهره لریمده ایکی سینیق، قابیرقالاریمدا آلتی سینیق، ساغ قولومدا بیر و ساغ قیچیمدا دا اوچ سینیق وار ایمیش. بیر آی یاریم کوما دا قالمیشام. کمرباغلامادیغیم اوچون ماشینین قاباق جامیندان ائشیگه اوچموشام و تاکسی ایله یانقین سوندورمه ماشینینین آراسیندا تاخیلیب قالمیشام. خسته خانانین حیطی، آغاچلار، انسانلار، تازا یاشیلاشماغا باشلایان چمن، هر شئی گؤزومده جانسیز و روحسوز کیمی ایدی. قولتوق آغاجلاریمین اوستونده ساغ آیاغیمی هاوادا توتاراق، آنجاق سول آیاغیم وقولتوق آغاجلاریم ین یاردیمی ایله خسته خانانین قاپیسیندان حیطه اولان نئچه پیلله نی چتینلیک ایله ائنیب پیلله لرین قاباغیندا سفارش وئریلمیش و حاظیر دوران تاکسی یا چتینلیک ایله یئتیشدیم. تاکسی سوروجوسو پیلله لرین اوستوندن کیچیک چامادانیمی ائندیریب دالی صاندیغا قویدوقدان سونرا، گلیب فرمان دالینا اوتوروب و گئده جگیم آدرسی سوروشدو. آلمانجا دانیشدیغینین لهجه سیندن بیزیمکی لردن اولدوغونو آنلاییب، اؤز دیلیمزده دانیشاراق گئده جگیم آدرسی وئردیم. گولومسه یه رک "آهان، مایالان کوچه سینه یاخین اوتورورسان دئمک" دئیه شوخلوق ائیله دی. "نئجه یعنی مایالان کوچه سی" دئیه سوروشدوم. "بیلیرسن، دؤرد آی قاباق سنین اوتوردوغون کوچه یه یاخینن بیر کوچه ده بیزیم همکارلاردان بیری شهید اولدو. رحمتلیگین آدینا "مایالان یحمت" دئئیردیرلر. اونون اوچون او کوچه نین آدی ایندی "مایالان" کوچه سی قالیب" دئیدی. بئیله بیر شئی دن هئچ خبریم یوخ ایمیش کیمی، " الله رحمت ائیله سین، بیزلره چوخ بؤیوک خدمت ائیله ییب، آلمانیانین کؤلن شهرینده تبریزدن بیر اشاره بیراخیب گئدیب" دئدیم.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab